Sewe sterf toe voertuig in dam belandFoto: IPSS Medical Rescue Sewe mense is dood nadat die voertuig waarin hulle gery het Sondagmiddag in KwaZulu-Natal van die pad af gegaan, oor ŉ damwal gery en in die water beland het. Paul Herbst, woordvoerder van IPSS Medical Rescue, het aan Maroela Media gesê die voorval het by die Mvutshane-dam in Maphumulo gebeur. Die sewe oorledenes, waaronder ŉ dogtertjie van 3 jaar oud en ŉ babaseun van 10 maande oud, was almal lede van dieselfde familie. “Die bestuurder van die Toyota Venture het beheer oor die voertuig verloor en dit het oor die damwal gery en in die water beland. IPSS Medical Rescue het saam met die polisie se soek-en-reddingseenheid, honde-eenheid en ander ondersteuningsdienste ŉ duikoperasie uitgevoer om die liggame van die oorledenes uit die water te haal,” het Herbst gesê. Foto: IPSS Medical Rescue Hy het gesê ses van die oorledenes se liggame is uit die voertuig gehaal wat op ŉ diepte van ongeveer 5 m gevind is. Die sewende persoon se liggaam is buite die motor gevind. “Ons medelye gaan uit aan die oorledenes se naasbestaandes en almal wat hierdeur geraak word,” het Herbst gesê. Die polisie ondersoek die voorval.